De 15 danske statsborgere, som i dag har vundet over Dansk Folkeparti i Københavns Byret, får ikke en krone af de i alt 10.000 kroner, som DF skal betale til hver enkelt ansøger.

I hvert fald ikke, hvis det står til Dansk Folkeparti, der anker dommen i byretten. Dansk Folkeparti har fået dommen for at krænke de 15 personers ære, da partiet i 2013 indrykkede en annonce i flere aviser.

- Dommen er unfair uanset hvilket beløb, der var blevet tildelt sagsøgerne. Men de penge tror jeg ikke, at de kommer til at se, for jeg er overbevist om, at vi får et andet resultat i landsretten, siger Søren Espersen.

Ærekrænkelsen skete i 2013, hvor DF indrykkede en annonce i flere landsdækkende aviser med ordlyden "Én på listen er til fare for Danmarks sikkerhed - nu bliver han dansker".

Læs også : 15 statsborgere vinder retssag mod Dansk Folkeparti

DF-formand Kristian Thulesen Dahl var også personligt sagsøgt, men han frifindes.

Næstformand Søren Espersen erklærer sig ”dybt, dybt overrasket” over sagens udfald.

- Dansk Folkeparti skulle have vundet, for vi har i alle vores år omkring annoncer netop brugt det medie til at fremhæve de ting, som vi finder væsentlige, som en del af den politiske debat. Det her er oven i købet i helt offentliggjort materiale om folk, der søger statsborgerskab. Så vi kunne ikke forestille os at gøre det på anden måde, siger Søren Espersen.En på listen var på PET's overvågningsliste

Dansk Folkeparti har i løbet af retssagen argumenteret for, at annoncen ligger inden for rammerne af ytringsfriheden.

Partiet indrykkede annoncen efter, partiet blev orienteret om, at én af de personer, der stod til at få dansk statsborgerskab, havde været overvåget af PET for "bekymrende og mistænkelig" adfærd.

Netop den person ønskede Dansk Folkeparti ikke at give dansk statsborgerskab - men da partiet ikke kunne få navnet udleveret, valgte de at bringe alle knap 700 navne.